****

Zagreb, 6. listopada 2020.g.

**OBJAVA ZA MEDIJE**

**U ZAGREBU PREDSTAVLJEN** ***PRIRUČNIK O RAZNOLIKOSTIMA I INKLUZIJI***

***U KULTURNIM I KREATIVNIM INDUSTRIJAMA***

 **U Gradskoj knjižnici u Zagrebu u utorak, 6. listopada predstavljen je dvojezični *Priručnik o raznolikostima i inkluziji u kulturnim i kreativnim industrijama*, autorica Sanje Bojanić i Tatjane Aćimović, u izdanju RIJEKE 2020 – Europske prijestolnice kulture.**

*Priručnik o raznolikostima i inkluziji u kulturnim i kreativnim industrijama,* koji je napisan **na hrvatskom i engleskom jeziku***,* u fokus stavlja **proizvodnju umjetnosti i kulture, prava svih sudionika u procesima razvoja i produkcije kulture te obrađuje različite kategorije temeljene na pravno zaštićenim osnovama, ali i posljedicama različitih pristupa, stajališta i mogućnosti.**

Stavljajući pak naglasak na publiku te korisnike kulturnog sadržaja, **Priručnik tematski obrađuje koncept sudjelovanja u kulturi i prava na kulturu** te posebno, uzimajući u obzir vezu između sudjelovanja u kulturi kao temeljnog ljudskog prava i društvene kohezije, **pristup umjetnosti te slobodu umjetničkog i kulturnog izražavanja kao nužan doprinos razvoju kritičkog mišljenja, međurazumijevanja i međusobnog poštovanja**. Usto, **posebno izdvaja osjetljive skupine** kojima pristup kulturi djelomično ili u potpunosti nije moguć.

Jedna od glavnih tema kojima se *Priručnik* *o raznolikostima i inkluziji u kulturnim i kreativnim industrijama* bavi je i **spektar različitosti: od manjkavih do promišljenih strategija i mjera suočavanja s posljedicama krize izazvane koronavirusom te oporavkom sektora kulturnih i kreativnih industrija**. Progovara i o **raznolikim i raznorodnim mogućnostima aktera u proizvodnji kulturnog sadržaja u odgovoru na imperativ prijenosa sadržaja u novo, obvezujuće digitalno okruženje** te o r**azličitim karakteristikama i specifičnostima određenih kulturnih sadržaja za digitalni format** primarno namijenjenih za direktni kontakt s publikom.

Dodajmo, Priručnik je nastao u sklopu **projekta „Diversity Mixer – politike i prakse u kulturnim i kreativnim industrijama“** koji provodi **RIJEKA 2020**, u partnerstvu s riječkom **Akademijom primijenjenih umjetnosti**, a koji je sufinanciran kroz EU Program o pravima, jednakosti i građanstvu Europske unije (2014.-2020.).

*- Projekt* Diversity Mixer *pokrenuli smo unutar programskog pravca Kuhinja različitosti, Rijeke 2020 – Europske prijestolnice kulture, želeći zajedno s partnerima biti djelatni ne samo u području proizvodnje kulturno-umjetničkog programa već i u polju kulturne politike, donoseći strukturne smjernice i preporuke koje mogu biti određena vrsta putokaza i drugim akterima u polju, posebice donosiocima javnih politika, odnosno onih koji kulturu financiraju i potpomažu, bilo u javnom, bilo u privatnom sektoru*, istaknula je direktorica RIJEKE 2020 **Irena Kregar Šegota**, koja se putem video-veze iz Rijeke uključila na predstavljanje te izrazila nadu kako će svi proizvedeni materijali u okviru ovog projekta poslužiti kao neka vrsta 'kuharice s receptima' koja može pomoći u praksama, pitanjima i razmišljanjima koja se u velikoj mjeri tiču prepoznavanja prava na različitost, uključivanja drugih, drugačijih i drugačije sposobnih, te njihovog sudjelovanja u kulturi.

Koautorica priručnika i voditeljica projekta Diversity Mixer **Sanja Bojanić**, okupljenima je rekla kako joj je jedno od najljepših iskustava upravo zajednički rad s Tanjom Aćimović. - *Politike i prakse uključivanja u gotovo svim domenama naših privatnih i javnih života, prije svih formalnih i normativnih uvjeta, iziskuju visoki stupanj empatije: izvjesnu emocionalnu i afektivnu zrelost osobe s kojom se upuštate u takav rad. Uvjerena sam da su i svi oni s kojima smo radile i pripremale priručnik stekli dojam da nam je do njih stalo, da nam je stalo do svih nas u jednom boljem i afektivno zrelom ozračju*, zaključila je Bojanić.

Na zagrebačkom predstavljanju Priručnika govorili su još isavjetnica za istraživanje i razvoj u Zakladi Kultura nova **Antonija Letinić**,zamjenica pravobraniteljice za osobe s invaliditetom **Mira Pekeč Knežević** te voditeljica programa za roditelje i djecu azilante Knjižnice grada Zagreba, Dječje knjižnice M. Držića **Romana Tanković**, a predstavljanje je moderirao **Milan Majerović Stilinović**, voditelj komunikacija HDS ZAMP-a.

***Priručnik o raznolikostima i inkluziji u kulturnim i kreativnim industrijama*** dostupan je za besplatno preuzimanje u elektroničkom obliku, [na web stranicama Rijeke 2020](https://rijeka2020.eu/wp-content/uploads/2019/05/Priru%C4%8Dnika-o-raznolikostima-i-inkluziji-u-KKI.pdf).

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42